b'\n_START_ARTICLE_\nKaliumpermanganat\n_START_SECTION_\nTekniske anvendelser\n_START_PARAGRAPH_\nKaliumpermanganat bruges som iltningsmiddel i organiske reaktioner og synteser, som blege- og reng\xc3\xb8ringsmiddel og som lugtfjerner._NEWLINE_Pulveriserede blandinger af kaliumpermanganat og enten magnesium eller aluminium reagerer pludseligt og under afgivelse af st\xc3\xa6rke lysglimt: Det blev brugt som blitz i fotografiets barndom.\n_START_SECTION_\nSundhed og sygdom\n_START_PARAGRAPH_\nKaliumpermanganat er giftigt \xe2\x80\x93 indtagelse af 10 g kan v\xc3\xa6re d\xc3\xb8deligt. Dog finder man antagelig tids nok ud af, at stoffet ikke er spiseligt, n\xc3\xa5r man opdager, at det \xc3\xa6tser hud og slimhinder. Man skal man v\xc3\xa6re opm\xc3\xa6rksom p\xc3\xa5 at ind\xc3\xa5nding af st\xc3\xb8v giver svie i luftvejene, hoste og \xc3\xa5ndedr\xc3\xa6tsbesv\xc3\xa6r._NEWLINE_Hvis stoffet kommer i kontakt med huden, s\xc3\xb8rg da for at fjerne det v\xc3\xa6rste med papir og  skyl godt efter med vand. Stoffet farver utrolig meget, og den violette farve vil skifte mod en mere brunlig farve. Den brune farve skyldes, at permanganationen(mangan(VII)ion) bliver reduceret til brunsten(mangan(IV)oxid). Flere tror fejlagtigt at brunsten p\xc3\xa5 huden skal slides v\xc3\xa6k, da det ikke kan vaskes med almindelig s\xc3\xa6be. Brunsten kan dog godt vaskes v\xc3\xa6k ved tils\xc3\xa6tning af et reduktionsmiddel og en syre, da brunstenen reagerer med reduktionsmidlet og bliver reduceret til mangan(II)ion(Mn2+). Metaller opl\xc3\xb8st p\xc3\xa5 ionform kan let vaskes v\xc3\xa6k med vand. En kilde til et reduktionsmiddel og en svag syre, de fleste har ved h\xc3\xa5nden, er saften fra citroner eller appelsiner. Skylles og gnubbes huden med denne saft, fjernes brunstenen.'